Hof hoor oor kringtelevisie in saak teen Malema, NdloziJulius Malema en Mbuyiseni Ndlozi Dinsdag in die beskuldigdebank. (Foto: EFF/Twitter) Julius Malema, leier van die EFF, en Mbuyiseni Ndlozi, EFF-woordvoerder, het Dinsdag weer in die Randburgse landdroshof verskyn vir die beweerde aanranding van ’n SAPD-kolonel. ’n Voormalige werknemer van die begraafplaas waar die voorval plaasgevind het, Deon Klingbiel, het vandag in die hof getuig oor hoe die kringtelevisiemateriaal oor die voorval bewaar is. Klingbiel het ook getuig dat hy die beeldmateriaal meer as een keer aan die polisie moes verskaf omdat die saakdossier glo verdwyn het. Maroela Media het vroeër berig Malema en Ndlozi het na bewering ’n senior polisieman in uniform, lt.kol. Johan Venter, in April 2018 by Winnie Madikizela-Mandela se begrafnis aangerand. Die voorval is op kringtelevisiekameras vasgevang. Kol. James Bronkhorst, ’n polisiebeampte wat by die polisie se interne ondersoek na die voorval betrokke was, het ook getuig dat Venter volgens hom die situasie korrek hanteer het deur Malema se motor voor te keer om toe te sien dat die nodige veiligheidsmaatreëls tydens die begrafnis toegepas word. Malema beweer dat Venter hom probeer verhoed het om die begrafnis by te woon. Die saak sal môre verder aangehoor word, sê Carina Bester, mediaskakelbeampte by AfriForum.